DA Den Europæiske Unions Tidende C 282/4

INDKALDELSE AF FORSLAG — EACEA-33/2017

Programmet »Europa for Borgerne« 2014-2020

Driftstilskud — strukturstøtte til europæiske tænketanke og til civilsamfundsorganisationer på europæisk plan

(2017/C 282/05)

FORBEHOLD:

Bemærk, at agenturets standardtilskudsaftaler/-beslutninger i øjeblikket er under revision efter den nye finansforordnings og dens gennemførelsesbestemmelsers ikrafttræden pr. 1. januar 2018. Udkastet til tilskudsaftaler/-beslutninger i forbindelse med denne indkaldelse fremsendes derfor som et eksempel, og agenturet forbeholder sig følgelig ret til at foretage ændringer eller tilføje yderligere enkeltheder afhængigt af vedtagelsen af den endelige ordlyd af finansforordningen og gennemførelsesbestemmelserne. Agenturet vil i så tilfælde annoncere ændringerne hurtigst muligt og senest inden underskrivelsen af tilskudsaftalerne eller tilskudsbeslutningerne.

1. Indledning

Den Europæiske Union er skabt af dens borgere og for dens borgere. Tilskyndelse til og fremme af deres inddragelse og aktive deltagelse i opbygningen af et stærkere EU samt muligheden for at give dem en forståelse af Unionens historie og de værdier, den bygger på, er af stor betydning. Det europæiske medborgerskab er et iboende element i styrkelsen og sikringen af den europæiske integrationsproces

Programmet »Europa for Borgerne« (1), der blev vedtaget for perioden 2014-2020, er et centralt instrument i denne forbindelse. Det tilsigter at bidrage til borgernes forståelse af Unionen, dens historie og mangfoldighed, at fremme europæisk medborgerskab og forbedre vilkårene for at nyde godt af de rettigheder og privilegier, der følger af at være europæisk borger.

Formålet med den foreliggende indkaldelse af forslag er at udvælge organisationer med europæisk rækkevidde, som gennem deres faste, sædvanlige og løbende aktiviteter yder et konkret bidrag til målene i programmet »Europa for Borgerne«.

De udvalgte organisationer vil modtage strukturstøtte, kaldet driftstilskud. Driftstilskuddene medfinansierer de driftsudgifter, der gør det muligt for et organ at eksistere som en selvstændig enhed og gennemføre en række aktiviteter inden for programmålene. Organisationer, der modtager driftstilskud, skal sikre størst mulig synlighed for den bredest mulige målgruppe gennem deres aktiviteter og formidlingsplan. Især tilskyndes til regionale og lokale outreachaktiviteter, og tilsvarende aktiviteter i forhold til unge.

Der ydes støtte til organisationer i form af rammepartnerskaber i tre år (2018-2020), der ydes i henhold til denne indkaldelse af forslag. Rammepartnerskaber er samarbejdsmekanismer etableret mellem en særlig organisation og Forvaltningsorganet for Undervisning, Audiovisuelle Medier og Kultur. Under disse rammepartnerskaber vil der blive ydet årlige driftstilskud hvert år baseret på årlige arbejdsprogrammer, der skal indsendes af organisationen.

2. Mål og prioriteringer

De specifikke mål for programmet er:

— at skabe øget opmærksomhed omkring historiebevidsthed, fælles historie og værdier samt Unionens mål, nemlig at fremme fred, sine værdier og trivsel for sine borgere ved at stimulere til debat, refleksion og udvikling af netværk (indsatsområde 1)

— at tilskynde til demokratisk engagement og aktivt medborgerskab på EU-niveau ved at udvikle borgernes forståelse af EU's politiske beslutningsproces og fremme muligheder for samfundsmæssigt og interkulturelt engagement og frivillighed på EU-niveau (indsatsområde 2).

Inden for ovennævnte målsætninger er de tematiske prioriteringer følgende:

Specifikke prioriteringer for »europæisk historiebevidsthed« (indsatsområde 1)

1. Højtideligholdelse af vigtige historiske vendepunkter i nyere europæisk historie Ansøgningsår Støtteberettigede mindehøjtideligheder 2018 1918— Afslutningen på første verdenskrig – øget antal nationalstater og mislykket forsøg på at skabe samarbejde og fredelig sameksistens i Europa 1938/1939— Begyndelsen af 2. Verdenskrig 1948— Begyndelsen af den kolde krig 1948— Haagkongressen og Europas integration 1968— Protest- og borgerrettighedsbevægelser, invasionen af Tjekkoslovakiet, studenterprotester og antisemitisk kampagne i Polen 2019 1979— Valg til Europa-Parlamentet — også 40 år efter det første direkte valgte Europa-Parlament i 1979 1989— Demokratiske revolutioner i Central- og Østeuropa og Berlinmurens fald 2004— 15 års udvidelse af EU med Central- og Østeuropa 2020 1950— Robert Schuman-erklæringen 1990— Tysklands genforening 2000— Proklamation af EU's charter om grundlæggende rettigheder

2. Civilsamfund og aktivt medborgerskab under totalitære regimer

3. Antisemitisme, roma-had, fremmedhad, homofobi og andre former for intolerance: erfaringer, der kan trækkes på i dag

4. Demokratisk overgang og tiltrædelse af Den Europæiske Union

Specifikke prioriteter for »demokratisk engagement og aktivt medborgerskab« (indsatsområde 2)

1. Debat om Europas fremtid og udfordrende euroskepsis

2. Fremme af solidaritet i krisetider

3. Fremme af interkulturel dialog og gensidig forståelse og bekæmpelse af stigmatisering af migranter og minoritetsgrupper

3. Ansøgningskriterier

3.1. Støtteberettigede ansøgere

3.1.1. Organisationskategorier

For at kunne modtage støtte som et rammepartnerskab skal organisationerne tilhøre en af følgende kategorier:

A. Civilsamfundsorganisationer for europæisk historiebevidsthed (indsatsområde 1): Organisationer, der udfører aktiviteter, der reflekterer over årsager til totalitære regimer i Europas moderne historie og fejrer ofrene for deres forbrydelser. Organisationer, der gennemfører aktiviteter vedrørende andre skelsættende øjeblikke og referencepunkter i nyere europæisk historie. Organisationer, der fokuserer på EU's fælles værdier: skabelse af større opmærksomhed omkring betydningen af at bevare og fremme demokratiske værdier i Europa, dvs. gennem mindet om europæiske personligheder, såsom grundlæggerne af det europæiske projekt eller andre, der har ydet et vigtigt bidrag til senere faser af den europæiske konstruktion.

B. Civilsamfundsorganisationer, der arbejder på europæisk niveau (indsatsområde 2): Paraplyorganisationer, netværk og andre civilsamfundsorganisationer, der tilskynder til demokratisk engagement og aktivt medborgerskab på EU-niveau, ved at udvikle borgernes forståelse af EU's politiske beslutningsproces og fremme af muligheder for civilt engagement på EU-niveau.

C. Europæiske tænketanke (indsatsområde 1 eller 2): Disse organisationer skaber en forbindelse mellem forskning og politiske beslutninger på europæisk niveau. De hjælper med at finde løsninger på problemer og fremme interaktion mellem videnskabsfolk, intellektuelle og beslutningstagere. Indkaldelsen er rettet mod tænketanke, som primært fokuserer på de mål og prioriteringer, der er opstillet i programmet »Europa for Borgerne«, og udfører aktiviteter, der rækker videre end den blotte forskning, og som ikke udelukkende er rettet mod specialiserede grupper. Tænketankene skal have en klar transnational aktivitet, og skal også nå ud til lokale og regionale målgrupper. Især bør der bakkes op om en åben og fri debat og adgang til objektiv information.

D. Platforme af paneuropæiske organisationer (indsatsområde 2): Platforme er organisationer, hvis medlemmer selv er paraplyorganisationer på europæisk niveau. Disse platforme af paneuropæiske organisationer repræsenterer et stort antal europæiske borgere og dækker en bred vifte af politikområder.

Aktiviteterne i de valgte organisationer skal sigte mod at bidrage til en bedre fælles fremtid med borgerinddragelse, samtidig med at der lægges vægt på betydningen af de grundlæggende værdier, der står i centrum af det europæiske projekt.

Tænketankene skal have en klar transnational aktivitet, og skal også nå ud til lokale og regionale målgrupper.

Fælles regler for støtteberettigede ansøgere under A-D ovenfor

Denne indkaldelse er åben for organisationer, der:

a) er nonprofitorganisationer

b) er aktive inden for europæisk medborgerskab som angivet i deres vedtægter eller formålserklæring og svarer til en af de oven for nævnte kategorier

c) har været lovligt etableret og med status af juridisk person i mindst fire år (pr. 1.11.2017) i et støtteberettiget land

d) sikrer transnationale aktivitetslinks til flere lande, og når ud til lokale og regionale målgrupper

e) udfører deres aktiviteter i støtteberettigede lande med følgende geografiske dækning: — civilsamfundsorganisationer for europæisk historiebevidsthed (kategori A) og civilsamfundsorganisationer på europæisk niveau (kategori B) skal have medlemmer eller aktiviteter i mindst 12 støtteberettigede lande — platforme af paneuropæiske organisationer (D) skal have mindst 20 paraplymedlemsorganisationer, hvilket skal sikre tilstedeværelse i alle EU-medlemsstater

Enkeltpersoner og offentlige organer er ikke støtteberettigede i forbindelse med denne indkaldelse af forslag.

3.1.2. Støtteberettigede lande

Kun ansøgninger fra juridiske enheder, der er etableret i følgende lande, er støtteberettigede:

a) EU-medlemsstater: Belgien, Bulgarien, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Italien, Cypern, Letland, Litauen, Luxembourg, Ungarn, Malta, Nederlandene, Østrig, Polen, Portugal, Rumænien, Slovenien, Slovakiet, Finland, Sverige, Det Forenede Kongerige For britiske ansøgere: Vær opmærksom på, at ansøgningskriterierne skal være overholdt i hele tilskudsperioden. Såfremt Det Forenede Kongerige trækker sig ud af EU i tilskudsperioden uden at indgå en aftale med EU, der især sikrer, at britiske ansøgere fortsat er støtteberettigede, vil du ophøre med at modtage finansiering fra EU (i det omfang, der er muligt, vil du fortsat kunne deltage) eller blive bedt om at træde ud af projektet på grundlag af bestemmelserne i rammepartnerskabsaftalen eller -beslutningen (hhv. artikel II.16.2.2, litra a), eller generel betingelse 16.2.2., litra a)).

b) Albanien, Bosnien og Hercegovina, Den Tidligere Jugoslaviske Republik Makedonien, Montenegro, Serbien (2).

3.2. Støtteberettigede aktiviteter

Ansøgerens aktiviteter skal yde et konkret bidrag til udviklingen og gennemførelsen af de generelle og særlige programmål.

Ansøgerne skal tilvejebringe:

— et strategisk arbejdsprogram for en treårig periode med start i 2018, og

— et detaljeret årligt arbejdsprogram for en 12-måneders periode med start i 2018.

Ansøgerorganisationens strategiske arbejdsprogram skal omfatte dens vedtægtsmæssige aktiviteter, herunder konferencer, seminarer, rundbordskonferencer, repræsentation, kommunikation og udnyttelse, outreachaktiviteter over for unge, samt deres øvrige tilbagevendende europæiske aktiviteter i forhold til programmet »Europa for Borgerne«.

Ligeledes kan der ydes tilskud til aktiviteter i forbindelse med det europæiske solidaritetskorps.

Støtteperiode

Rammepartnerskabet har en varighed af 3 år og starter tidligst den 1. januar 2018. For de forskellige årlige tilskud skal støtteperioden svare til ansøgerens regnskabsår, som det fremgår af organisationens godkendte regnskaber.

For ansøgere, hvis regnskabsår ikke svarer til kalenderåret, vil den støtteberettigede periode blive regnet fra begyndelsesdatoen for deres regnskabsår i 2018.

4. Tildelingskriterier

Kun støtteberettigede ansøgninger vil blive vurderet ud fra følgende kriterier:

— Konsistens med programmålene og programdelen: 30 % — Det foreslåede arbejdsprograms hensigtsmæssighed med hensyn til målene i programmet »Europa for Borgerne«. Organisationens arbejdsprogram skal påvise virkningerne af dens aktiviteter, der førte frem til opnåelsen af målene i programmet »Europa for Borgerne«. — Organisationens mission skal være i overensstemmelse med målene i programmet »Europa for Borgerne«.

— Kvaliteten af aktivitetsplanen/arbejdsprogrammet: 30 % — Det foreslåede arbejdsprogram skal være hensigtsmæssigt i forhold til at nå organisationens mål. — Sammenhæng: Overensstemmelse mellem de forskellige mål for de foreslåede aktiviteter og tilpasning af de foreslåede inputs og ressourcer til målene. — Effektivitet: Virkningerne skal opnås med rimelige omkostninger. — Arbejdsprogrammer skal fremvise en klart gennemarbejdet europæisk dimension. — Organisationer bruger nye arbejdsmetoder eller foreslår innovative aktiviteter.

— Formidling: 20 % — Organisationer, der modtager driftstilskud, skal yde en indsats, der er nødvendig for at sikre, at dens resultater udnyttes og formidles. Hertil hører også om nødvendigt oversættelser af relevante outputs. — Det foreslåede arbejdsprogram skal skabe en multiplikatorvirkning blandt en bredere målgruppe end den målgruppe, der deltager direkte i aktiviteterne, navnlig på lokalt og regionalt niveau. — Der skal være gennemført en realistisk og praktisk formidlingsplan, der skal tillade effektiv overførsel og udveksling af de resultater, der er fastsat i arbejdsprogrammet.

— Konsekvenser og borgerinddragelse: 20 % — Antallet af involverede organisationer, deltagere, politiske input og involverede lande skal være tilstrækkeligt stort til at sikre en reel europæisk udbredelse af det foreslåede arbejdsprogram. — Virkning: Arbejdsprogrammet skal tilstræbe at nå sine mål, især vedrørende konkrete input til den politiske beslutningsproces. Det skal støtte en åben offentlig debat og adgang til objektive oplysninger. — Ansøgeren skal påvise den merværdi, som driftstilskuddet ville tilføre organisationens aktiviteter, og hvordan disse aktiviteter vil kunne videreføres efter udløbet af tilskudsaftalen. — Bæredygtighed: Det foreslåede arbejdsprogram skal tilstræbe at opnå langsigtede virkninger. — Det foreslåede arbejdsprogram skal gøre det muligt for deltagerne at blive involveret aktivt i aktiviteterne og i de rejste problemstillinger. — Der skal findes en balance mellem borgere, der allerede er aktive i organisationer/institutioner og borgere, der ikke er involveret. — Organisationer involverer deltagerne af det europæiske solidaritetskorps. — Organisationerne involverer borgere fra underrepræsenterede grupper eller med færre muligheder.

5. Budget

Det samlede budget, der er afsat til medfinansieringen af specifikke årlige driftstilskud, der skal indgås for 2018, skønnes til 6,8 mio. EUR. Mere specifikt udgør skønnet 1,2 mio. EUR for indsatsområde 1 og 5,6 mio. EUR for indsatsområde 2.

Dette beløb er med forbehold af de bevillinger, der er tilgængelige i udkastet til budget for 2018 efter budgetmyndighedens vedtagelse af budgettet for 2018, eller som er fastlagt i de foreløbige tolvtedele.

Det maksimale tilskudsbeløb, der bevilges i 2018 efter kategori, er fastlagt som følger:

Type Maksimumbeløb pr. år Maksimal medfinansieringssats A. Civilsamfundsorganisationer »europæisk historiebevidsthed« (indsatsområde 1) 200 000 EUR 70 % B. Civilsamfundsorganisationer, der arbejder på europæisk niveau (indsatsområde 2) 200 000 EUR 70 % C. Europæiske tænketanke (indsatsområde 1 eller 2) 350 000 EUR 70 % D. Platforme af paneuropæiske organisationer (indsatsområde 2) 600 000 EUR 90 %

6. Ansøgningsfrist

Fristen for indgivelse af forslag er onsdag den 18. oktober 2017, senest kl. 12.00 CET (middag, Bruxelles-tid).

Ansøgningsskemaet og alle bilagene hertil skal indsendes online ved hjælp af det korrekte onlineansøgningsskema, som skal være behørigt udfyldt og indeholde alle nødvendige bilag.

Onlineansøgningsskemaet findes på https://eacea.ec.europa.eu/europe-for-citizens/funding_en

7. Yderligere oplysninger

De nærmere ansøgningsbetingelser findes i de specifikke retningslinjer, der offentliggøres på webstedet for Forvaltningsorganet for Undervisning, Audiovisuelle Medier og Kultur på http://eacea.ec.europa.eu/europe-for-citizens/funding_en.

I tilfælde af spørgsmål kontaktes: EACEA-C1-OPERATINGGRANTS@ec.europa.eu.

(1) Programmet udgør retsgrundlaget for denne indkaldelse af forslag i henhold til artikel 4 i Rådets forordning (EU) Nr. 390/2014 (EUT L 115 af 17.4.2014, s. 3). Denne indkaldelse følger bestemmelserne i Kommissionens gennemførelsesafgørelse C(2017) 5385 om vedtagelse af arbejdsprogrammet for 2018 og finansieringen til gennemførelse af programmet »Europa for Borgerne«

(2) EU's delegationer vil blive hørt i forbindelse med ansøgninger fremsendt af organisationer etableret i disse lande.